Jann Sjursen (KRF), 2002-04-18:
Jeg vil gerne takke statsministeren og udenrigsministeren for besvarelsen af forespørgslen, som jo drejer sig om håndteringen af en række konflikter mellem Europa og USA, sådan som forespørgerne fra Socialistisk Folkeparti har formuleret det. Jeg vil godt give udtryk for, at vi fra Kristeligt Folkepartis side deler regeringens grundsynspunkt, nemlig at
forholdet til USA er af helt afgørende betydning - ikke bare for Danmark, men også for EU - og at dette forhold, den transatlantiske alliance, i virkeligheden baserer sig på, at Danmark og Europa og USA deler fælles værdier.
Derfor er vi også fuldt ud tilfredse med regeringens tilkendegivelse her i dag om, at det, som det er væsentligt for Danmark at arbejde for, når vi overtager EU-formandskabet til sommer, er at forstærke de transatlantiske bånd og udvikle dem på baggrund af dialog og konstruktiv meningsudveksling, selvfølgelig også med henblik på at få bilagt nogle af de konflikter, der jo vitterlig er mellem Europa og USA, for de er der selvklart.
Forespørgerne ved hr. Holger K. Nielsen har anlagt en rimelig kritisk tilgang til USA, og det kan der også være god grund til på nogle af de områder, som hr. Holger K. Nielsen og SF har opremset.
Men jeg vil også godt sige, at det virker lidt, som om forespørgerne ensidigt får øje på lige præcis de punkter og områder, hvor der vitterlig er ikke bare meningsudvikling, men også direkte konflikt mellem USA og Europa.
Jeg synes, det er værd at hæfte sig ved den enighed, der har været efter 11. september, og ikke mindst at amerikanerne, modsat det man måske kunne forvente, rent faktisk bestræbte sig på at stable en international koalition på benene, inden man for alvor gik i gang med at bekæmpe terrornetværk og forsøge at fange Osama bin Laden.
Jeg vil vove at påstå, at det i virkeligheden er en nyorientering af den politik, som USA ellers så ofte har valgt, når det gjaldt om at drage ud i den store verden med et eller andet formål, i dette tilfælde et formål, som en bred koalition af international karakter var enig i.
Jeg mener også, man kan sige, at der på mange måder har været fodslag mellem USA og Europa, når det gælder mellemøstenkonflikten.
Der har været nuancer, men alligevel fodslag, sådan at forstå at EU i virkeligheden har set udenrigsminister Colin Powells besøg i området i den seneste tid - et besøg, som desværre ikke førte til det gennembrud, vi alle sammen kunne håbe - som noget, man burde understøtte og sørge for, at man ikke fik spændt ben for ved at optræde selvstændigt.
Det betyder ikke, at EU bare har været en dikkende lammehale til USA i denne sammenhæng, men at man i virkeligheden har brugt de muligheder, man også har haft for at presse USA til at påtage sig en rolle i mellemøstenkonflikten.
Det synes jeg er konstruktivt, og i virkeligheden har det udviklet de transatlantiske bånd.
Det gjorde vi helt klart i den forespørgselsdebat, vi havde for nylig om ABM-traktaten og det, at USA ensidigt havde taget skridt til at opsige den.
Det er helt klart bekymrende og beklageligt, at USA valgte dette skridt i stedet for det, som var ønskeligt, hvis man vil etablere et nyt grundlag for megen nedrustning.
Vi er bestemt også stærkt kritiske over for amerikanernes melden pas i forhold til hele diskussionen om Kyotoprotokollen, og at man ikke vil ratificere den.
Det er skammeligt, at man ikke, når det gælder en sådan global alliance, vil være med, når man i øvrigt på andre områder, også i forhold til at bekæmpe terrornetværk, er rimelig hurtig på aftrækkeren.
Det må man selvfølgelig også være
i forhold til klimaproblemstillingerne.
Verden er også i den sammenhæng meget afhængig af, at USA er med og ikke bare går sine egne veje. Men grundlæggende er vi altså enige i den tone, som både stats- og udenrigsministeren her har anslået i debatten.
Vi må basere også de kritiske synspunkter, vi har i forhold til USA, på dialog og meningsudveksling med henblik på at få bragt amerikanerne på ret kurs dér, hvor vi synes, at de er ude af kurs.
Vi har faktisk tillid til, at regeringen med den linje, som den har lagt, kan være med til at sikre det. Det er også på den baggrund, at Kristeligt Folkeparti er medforslagsstiller til det forslag til vedtagelse, som partier, der repræsenterer et flertal her i Folketinget, har fremsat i dag.